Azərbaycan Xalq Cümhuriyyəti vətəndaşlığı haqqında qanun

Azərbaycan Xalq Cümhuriyyəti vətəndaşlığı haqqında qanun - Azərbaycan Xalq Cümhuriyyətinin vətəndaşlıq
normalarını müəyyən edən qanunvericilik aktı.
 Qəbul edilməsi 
1919 il avqustun 11 –də Azərbaycan Xalq Cümhuriyyəti Parlamenti
tərəfindən qəbul edilmişdir.

 Bölmələri 
Qanun 4 bölmədən ibarət idi:
Vətəndaşlığın müəyyən edilməsi; 
Vətəndaşlığın verilməsi;
Vətəndaşlığın itirilməsi; 
Azərbaycan vətəndaşlığı haqqında 1918 il 23 avqust tarixli Əsasnamənin qüvvədən
düşməsi.
Qanunun birinci bölməsinin 1-ci maddəsinə əsasən, milliyyətindən və dini mənsubiyyətindən asılı olmayaraq,
özləri və ya valideynləri Azərbaycan Xalq Cümhuriyyəti ərazisində doğulmuş keçmiş Rusiya imperiyası vətəndaşları
Azərbaycan Xalq Cümhuriyyətinin vətəndaşları hesab olunurdu

 Mahiyyəti 
Qanuna görə, Azərbaycan vətəndaşlarından doğulanlar, Azərbaycan vətəndaşlarına ərə getmiş xarici vətəndaşlar,
17 yaşı tamam olmamış və Azərbaycan vətəndaşı tərəfindən övladlığa götürülmüş xarici vətəndaşlar Azərbaycan Xalq Cümhuriyyəti vətəndaşı hüququ qazanırdılar. Xarici vətəndaşa ərə getmiş Azərbaycan vətəndaşı boşandıqda, 17 yaşına
çatmamış Azərbaycan vətəndaşının xarici vətəndaşdan doğulmuş övladı, elmi və digər istedadı ilə Azərbaycana xüsusi
xidmət göstərmiş və Azərbaycana köçmüş xarici vətəndaş, Azərbaycanda hərbi və mülki xidmətdə olan xarici vətəndaş da
Azərbaycan vətəndaşlığı hüququ əldə edirdi. Azərbaycan vətəndaşlığını qəbul edən hər bir şəxs Azərbaycan dövlətinə
sədaqət barədə Əsasnamədə olan xüsusi mətn əsasında and içməli idi

Azərbaycan vətəndaşı başqa ölkənin vətəndaşlığını qəbul etdikdə o, Azərbaycan vətəndaşlığı hüququnu itirirdi.
Azərbaycan vətəndaşlığından çıxmaq istəyən şəxslər yerli dairə məhkəmələrinin inzibati bölməsinə ərizə ilə müraciət
etməli və öz ərizələrində hansı ölkənin vətəndaşlığını qəbul etdiklərini bildirməli idilər.

Azərbaycan vətəndaşlığından
çıxmış şəxs yenidən Azərbaycan vətəndaşlığına qayıtmaq barədə yalnız 5 ildən sonra ərizə ilə müraciət edə bilərdi.
İcazəsiz olaraq xarici vətəndaşlığı qəbul etmiş şəxslər isə yalnız Cümhuriyyət Hökuməti daxili işlər nazirinin xüsusi
icazəsi ilə yenidən Azərbaycan vətəndaşlığını qəbul edə bilərdilər.

 Həmçinin bax 
Azərbaycan Xalq Cümhuriyyəti
Azərbaycan Xalq Cümhuriyyəti vətəndaşlıq andı
Azərbaycan Xalq Cümhuriyyəti vətəndaşlığı haqqında əsasnamə

 Mənbə  
Azərbaycan Xalq Cümhuriyyəti Ensiklopediyası, Azərbaycan Xalq Cümhuriyyəti vətəndaşlığı haqqında qanun  maddəsi.
 İstinadlar 

Kateqoriya:Azərbaycan Xalq Cümhuriyyətinin qərar və qanunları